《大水叹五首 其一》
清代·沈树本

戊子春徂夏，时若雨旸风。种苗行方遍，铺田渐芃芃。

农夫顾之喜，谓今岁其丰。如何欻遘患，霪雨无终穷。

西吴百万亩，化作鼋鼍宫。灾殃其数然，讵敢怨苍穹。

所嗟民无食，何以及岁终。作诗维告哀，声比寒号虫。

作者简介：浙江归安人，字厚馀。康熙五十一年进士。官编修。工诗，喜奖进后学。有《德本录》、《舱翁诗集》、《湖州诗摭》。